RÅDETS FÆLLES HOLDNING

af 29. juli 1999

vedrørende Den Europæiske Unions bidrag til fremme af den snarlige ikrafttræden af traktaten om fuldstændigt forbud mod nukleare prøvesprængninger (CTBT)

(1999/533/FUSP)

RÅDET FOR DEN EUROPÆISKE UNION -

som henviser til traktaten om Den Europæiske Union, særlig artikel 15,

som tager i betragtning, at alle stater i resolution 50/245 af 10. september 1996, vedtaget af De Forenede Nationers Generalforsamling, blev opfordret til at undertegne og derefter snarest muligt blive part i CTBT,

som henviser til bestemmelserne i CTBT-traktatens artikel XIV, stk. 2, om, at der på anmodning af et flertal af de stater, der har ratificeret traktaten, skal indkaldes til en konference, der skal undersøge, i hvor høj grad de i denne artikel, stk. 1, indeholdte krav er opfyldt, og som ved konsensus skal afgøre, hvilke foranstaltninger der efter gældende international ret kan træffes for at fremskynde ratifikationsprocessen med henblik på traktatens snarlige ikrafttræden -

HAR FASTLAGT FØLGENDE FÆLLES HOLDNING:

Artikel 1

Formålet med denne fælles holdning er at bidrage til den snarlige ikrafttræden af traktaten om fuldstændigt forbud mod nukleare prøvesprængninger (CTBT) som et vigtigt skridt til at fremme ikk-espredning af kernevåben og nuklear nedrustning og dermed bidrage til at skabe international tillid, stabilitet og fred.

Artikel 2

Den Europæiske Union vil især bidrage til, at der kan opnås positive resultater af den første konference, der skal afholdes i henhold til artikel XIV i CTBT, som forventes at finde sted i oktober 1999 i Wien, og som skal have til formål at fremskynde CTBT-ratifikationsprocessen, således at CTBT snart kan træde i kraft.

Med henblik herpå vil Den Europæiske Union

a) medvirke til, at der indkaldes til denne politiske konference

b) medvirke til, at der derefter indkaldes til senere konferencer som fastsat i artikel XIV i CTBT, indtil CTBT er trådt i kraft

c) gå ind for størst mulig deltagelse af de stater, der har ratificeret eller undertegnet CTBT, men også af de stater, der endnu ikke har undertegnet den

d) anbefale, at der er ngo'er til stede under konferencen

e) støtte foranstaltninger, der er i overensstemmelse med international ret, og som måtte blive truffet for at fremskynde ratifikationsprocessen, således at CTBT snart kan træde i kraft

f) tilslutte sig en sluterklæring fra konferencen, der giver den fornødne politiske støtte til bestræbelserne på at fremskynde ratifikationsprocessen og CTBT's snarlige ikrafttræden

g) anbefale, at der findes en løsning med hensyn til, hvordan landene kan bistås i deres nationale ratifikations- og gennemførelsesbestræbelser, bl.a. udveksling af oplysninger om oprettelsen af nationale myndigheder og vedtagelse af gennemførelseslovgivning.

Artikel 3

Den Europæiske Union vil fortsat støtte CTBT-organisationens Forberedende Kommissions indsats for at etablere CTBT's verifikationsordning hurtigt og effektiv og i overensstemmelse med CTBT.

Artikel 4

Den Europæiske Union vil tilskynde alle stater, der endnu ikke har undertegnet og ratificeret CTBT, til at gøre dette snarest, især de stater, der figurerer på listen over de 44 stater, hvis ratifikation er nødvendig for, at CTBT kan træde i kraft.

Artikel 5

Rådet vil tage gennemførelsen af denne fælles holdning op til fornyet gennemgang for at overveje, hvilke yderligere skridt der kan tages for at fremme CTBT's snarlige ikrafttræden.

Artikel 6

Denne fælles holdning træder i kraft på dagen for fastlæggelsen.

Artikel 7

Denne fælles holdning offentliggøres i EF-Tidende.

Udfærdiget i Bruxelles, den 29. juli 1999.

På Rådets vegne

S. HASSI

Formand